आजम खान की अभद्र टिप्पणी पर NDTV इंडिया से बोलीं BJP सांसद रमा देवी, अब माफी से बात नहीं बनेगी  
भाजपा की सांसद हैं रमा देवी 
आजम खान ने की थी अभद्र टिप्पणी
रमा देवी ने कहा, कड़ी से कड़ी कार्रवाई हो
बीजेपी सांसद रमा देवी ने आजम खा़न की अभद्र टिप्पणी पर एनडीटीवी इंडिया से खास बातचीत में कहा कि 'जब उन्होंने (आजम खान) ने वह बयान दिया, तब मैं आसन पर बैठी थी. वह ऐसी जगह हैं, जहां सबको बराबर और समभाव से देखा जाता है. मैंने उस आसन का सम्मान किया. आजम खान दूसरी तरफ देखकर बोल रहे थे, मैंने उन्हें आसन की तरफ मुखातिब होकर अपनी बात रखने को कहा, लेकिन इसके बाद उन्होंने जिस तरह की भाषा का इस्तेमाल किया उसको मैं दोहराना नहीं चाहती हूं.' रमा देवी ने कहा कि, 'आजम खान ने जिस तरह की टिप्पणी की है उससे पूरे महिला समाज को धक्का लगा है और उनका अपमान हुआ है. मैं चाहती हूं कि आजम खान को कड़ी से कड़ी सजा मिले. हर पुरुष की एक मां, बहन, बेटी और पत्नी होती है. आजम खान की टिप्पणी न सिर्फ महिलाओं के लिए बल्कि पुरुषों की गरिमा को भी ठेस पहुंचाने वाला है.'  
रमा देवी ने कहा कि आजम खान जैसे व्यक्ति का लोकसभा में बैठना शर्म की बात है. उन्हें यहां भेजने वाले भी शर्मसार हैं. उन्होंने कहा, 'अगर आजम खान ने अपने अभद्र बयान के लिए उसी दिन माफी मांग ली होती तो मैं माफ कर देती, लेकिन अब उन्हें सदन में देखना नहीं चाहती हूं. मैं अध्यक्ष से कहूंगी कि आजम खान ने सिर्फ रमा देवी को ही शर्मसार नहीं किया है, बल्कि देशभर की महिलाओं का सिर झुक गया है. मैं चाहती हूं कि आजम खान को ऐसी कड़ी से कड़ी सजा मिले जो हमेशा उन्हें याद रहे और आने वाली पीढ़ियां भी इसको याद रखें. माफी से बात नहीं बनेगी.' उन्होंने कहा, मैं जिस संघर्ष से यहां तक पहुंची हूं, वह आजम खान और अखिलेश यादव जैसे लोगों को समझ में नहीं आएगा. अखिलेश ने शह दी और उन्होंने खुद सांसदों के लिए असंसदीय भाषा का इस्तेमाल किया.